KIRJALLINEN KYSYMYS E-3746/00

esittäjä(t): Marit Paulsen (ELDR) ja Karl Olsson (ELDR) komissiolle

(4. joulukuuta 2000)

Aihe: Sikojen TSE-tauti

Mitä oikeastaan tiedetään prioneista eli TSE-taudin ja Creutzfeld-Jacobin taudin aiheuttajista? Kukaan ei tiedä tarkalleen, miten tämä proteiini muuttuu vaaralliseksi, mutta tiedetään, että näin on asianlaita.

Tartuntatauti leviää rehun ja elintarvikkeiden välityksellä, ja itämisaika on useita vuosia. Tartuntaa aiheuttavat prionit ovat jo siirtyneet lajista toiseen eli lampaista nautoihin ja naudoista ihmiseen. Jo yli kymmenen vuoden ajan on ollut tiedossa, että prionit kulkeutuvat ravintoketjuun lihaluujauhon mukana.

Sikoja ruokitaan samantapaisella rehulla kuin nautojakin, ja sioilla on samanlainen ruoansulatuselimistö kuin ihmisellä. Syy siihen, että sioilla ei ole tähän mennessä havaittu TSE-tautia voi olla se, että siat eivät elä riittävän pitkään, jotta tauti ehtisi kehittyä.

Voiko komissio edellä esitetyn perusteella sulkea pois sen mahdollisuuden, että siat saattaisivat olla TSE-taudin kantajia?

Jos komissio ei voi sulkea pois tätä mahdollisuutta, milloin se aikoo ehdottaa TSE-näytteiden ottamista myös sianlihasta?

David Byrnen vastaus komission puolesta

(7. helmikuuta 2001)

Terveyden- ja kuluttajansuojeluasioissa komissio perustaa riskinhallintansa tuoreimpiin käytettävissä oleviin tietoihin ja vankkapohjaisiin tieteellisiin neuvoihin. Tieteellisiä neuvoja komissio saa tieteellisen ohjauskomitean tieteellisistä lausunnoista. Ohjauskomiteaa puolestaan avustaa tarttuvia spongiformisia enkefalopatioita ja nautojen spongiformista enkefalopatiaa (TSE ja BSE) käsittelevä tilapäinen työryhmä, joka on koottu Euroopan johtavista TSE-asiantuntijoista. Kaikki ohjauskomitean raportit ja lausunnot ovat vapaasti tutustuttavissa terveys- ja kuluttaja-asioiden pääosaston Internet-sivustolla.

TSE-tietämyksen rajoja (myös lajista toiseen siirtymistä) käsitellään seuraavissa asiakirjoissa:

- Tieteellinen lausunto aiheesta Ihmisen oraalialtistus BSE-taudinaiheuttajalle: infektiivinen annos ja lajieste. Tieteellinen ohjauskomitea antoi lausunnon kokouksessaan 13.14. huhtikuuta 2000; asiasta järjestettiin 6.27. maaliskuuta 2000 julkinen kuulemiskierros Internetissä.

- Ajan tasalle saatettu tieteellinen raportti nisäkkäistä peräisin olevan lihaluujauhon turvallisuudesta kotieläiminä elintarviketuotantoa varten pidettyjen muiden kuin märehtijöiden ruokinnassa. Tieteellinen ohjauskomitea, 24.25. syyskuuta 1998.

Tieteellinen ohjauskomitea on käsitellyt arvoisan parlamentin jäsenen mainitsemaa kysymystä TSE:stä sioissa kahdessa raportissa ja kolmessa lausunnossa:

- Tieteellinen lausunto maatilalla kuolleesta karjasta. Lausunnossa käsitellään riskejä, jotka liittyvät epätavallisiin tarttuviin taudinaiheuttajiin, tavallisiin tartunnanaiheuttajiin ja muihin vaaroihin, kuten toksisiin aineisiin, jotka tulevat ihmisten tai eläinten ravintoketjuun maatilalla kuolleesta karjasta ja kuolleista eläimistä (märehtijät, siat, siipikarja, kalat, luonnonvaraiset, eksoottiset ja eläintarhassa olevat eläimet, turkiseläimet, kissat ja laboratorioeläimet mukaan luettuina) saatujen raaka-aineiden tai hävitettäväksi määrätyn aineksen kautta. Tieteellinen ohjauskomitea antoi lausunnon kokouksessaan 24.25. kesäkuuta 1999.

- Tieteellinen raportti maatilalla kuolleesta karjasta. Raportissa tarkastellaan edellisessä kohdassa mainittuja kysymyksiä tarkemmin. Toimitettu tieteelliselle ohjauskomitealle sen kokouksessa 24.25. kesäkuuta 1999.

- Tieteellinen lausunto TSE:n riskistä levitä muihin kotieläimiin kuin märehtijöihin kierrätettäessä eläimistä saatavia sivutuotteita rehuna. Tieteellinen ohjauskomitea antoi lausunnon 17. syyskuuta 1999.

- Tieteellinen raportti TSE:n riskistä levitä muihin kotieläimiin kuin märehtijöihin kierrätettäessä eläimistä saatavia sivutuotteita rehuna. Työryhmä laati raportin tukemaan tieteellistä ohjauskomiteaa sen muotoillessa aiheesta lausuntoa, joka sitten annettiin 16.17. syyskuuta 1999 pidetyssä kokouksessa.

- Tieteellisen ohjauskomitean kokouksessaan 27.28. marraskuuta 2000 antamat lausunnot seuraavista aiheista: a) kolmen jäsenvaltion Ranskassa ja Irlannissa ilmenneen BSE-riskin vuoksi asettamien tuontikieltojen tieteellinen perusta, b) useiden Ranskan ehdottamien BSE-riskiin liittyvien toimenpiteiden tieteellinen perusta ja c) tieteellinen perusta eläinvalkuaisen käytön kieltämiselle kaikkien kotieläinten rehussa (myös sikojen, siipikarjan, kalojen ja lemmikkieläinten ravinnossa).

Arvoisan parlamentin jäsenen esittämien kysymysten kannalta raporttien ja lausuntojen sisällöstä voidaan lausua tiivistetysti seuraavaa: Ei ole olemassa epidemiologista näyttöä siitä, että siat, siipikarja tai kalat olisivat alttiita BSE:lle tai että BSE olisi siirtynyt näihin lajeihin. Tähän mennessä ei ole saatu tieteellistä näyttöä TSE:n esiintymisestä tarhatuissa sioissa, siipikarjassa tai kaloissa. Vain sikojen on laboratorio-oloissa havaittu olevan alttiita aivojensisäiselle tartunnalle. Kokeellisia tietoja on käytössä vain rajallisesti, eivätkä ne tue myöskään sitä olettamusta, että siat, siipikarja tai kalat toimisivat TSE-taudinaiheuttajien terveinä kantajina niitä suun kautta saatuaan. (Ote 27.28. marraskuuta 2000 annetusta lausunnosta.)

Edelliseen tukeutuen komissio ei tässä vaiheessa pidä perusteltuna ehdottaa sianlihasta tehtäviä TSE-testejä. Tässä yhteydessä on lisäksi tähdennettävä, ettei tällä hetkellä ole käytettävissä testausmenetelmiä sikoja tai yleensä lihaa (naudanliha mukaan luettuna) varten. Ihmisravinnon tuotantoon pidettyjen kotieläinten osalta mainittakoon, että ainoat käytettävissä olevat toiminnalliset testit on kehitetty ja arvioitu käytettäviksi märehtijöitten keskushermostokudoksen (aivo- ja selkäydinkudoksen) testauksessa.